6.4.2022
MT
Il-Ġurnal Uffiċjali tal-Unjoni Ewropea
C 152/95
4.9.
Il-KESE jistieden lill-Kummissjoni Ewropea teżamina l-possibbiltà li l-AMLA tkun kompletament operattiva, inkluża s-superviżjoni diretta, qabel l-2026.
Fi kwalunkwe każ, il-KESE jistieden lill-Kummissjoni Ewropea u lill-istituzzjonijiet l-oħra involuti jsaħħu l-kooperazzjoni tagħhom sadanittant sabiex jimplimentaw il-leġiżlazzjoni eżistenti b’mod aktar effettiv wara l-kummenti magħmula mill-PE u l-QEA.
Dan japplika b’mod partikolari għall-EBA, u l-Kumitat tal-AML il-ġdid tagħha, għall-BĊE u għall-Europol.
Il-KESE jistieden ukoll lill-Kummissjoni Ewropea, lis-SEAE u lill-Europol iwettqu analiżi ġdida ta’ pajjiżi terzi li aktarx ikunu inklużi f’lista ġdida tal-UE ta’ dawk li ma jikkooperawx dwar l-AML/CFT kemm jista’ jkun malajr.
4.10.
Il-KESE japprezza l-importanza kbira li l-Uffiċċju tal-Prosekutur Pubbliku Ewropew jista’ jkollu fil-ġlieda kontra l-ħasil tal-flus u l-finanzjament tat-terroriżmu u jistieden lill-istituzzjonijiet Ewropej u lill-Istati Membri jiffaċilitaw l-implimentazzjoni sħiħa tiegħu mingħajr aktar dewmien.
Huwa jesprimi dispjaċir għall-ostakli maħluqa minn xi gvernijiet għat-tlestija tal-proċess, b’mod partikolari minn xi gvernijiet li reċentement kellhom il-presidenza temporanja tal-UE.
Il-Kumitat jaqbel mal-PE fl-appell tiegħu lill-Kummissjoni Ewropea biex tikkunsidra l-proposta sabiex jiġi stabbilit qafas Ewropew għall-investigazzjonijiet transfruntiera ta’ reati finanzjarji u fiskali.
4.11.
In-natura transnazzjonali tal-ħasil tal-flus tagħmilha neċessarja li tissaħħaħ il-koordinazzjoni bejn il-forzi tal-pulizija nazzjonali u s-servizzi ta’ intelligence.
Fl-istess ħin, il-KESE jemmen li jkun utli ħafna li l-Europol tingħata setgħat akbar u riżorsi umani u materjali suffiċjenti biex tiġġieled il-ħasil tal-flus u l-finanzjament tat-terroriżmu, u l-kriminalità organizzata transnazzjonali, u tikkoordina l-forzi tal-pulizija nazzjonali.
Koordinazzjoni effettiva tal-Uffiċċju tal-Prosekutur Pubbliku Ewropew, tal-AMLA l-ġdida u tal-Europol tista’ tkun l-fattur ewlieni għas-suċċess prattiku tal-pakkett leġiżlattiv il-ġdid.
4.12.
Il-KESE jemmen li għandha titfassal lista ġdida, realistika u veritiera tal-ġuriżdizzjonijiet li ma jikkooperawx.
Huwa jipproponi wkoll li l-Kummissjoni tfassal direttiva li tistabbilixxi li l-kumpaniji u l-individwi involuti fil-kriminalità finanzjarja jew fil-ħasil tal-flus għandhom jiġu esklużi minn kwalunkwe proċess tal-akkwist pubbliku.
4.13.
Il-KESE jemmen ukoll li r-relazzjoni attwali bejn l-UIF tal-Istati Membri għandha tinżamm u tiġi inkluża fl-istruttura l-ġdida tal-AMLA.
L-informazzjoni u l-alleanzi strateġiċi mibnija matul is-snin bejn l-UIF ta’ Stati Membri differenti ma jistgħux jintilfu.
4.14.
Proporzjon sinifikanti tal-ħasil tal-flus iseħħ barra mis-sistema finanzjarja, permezz tal-użu ta’ flus għax-xiri ta’ oġġetti li sussegwentement huma legalizzati jew maħżuna, jew permezz ta’ ċerti tranżazzjonijiet kummerċjali.
Il-KESE jistieden lill-Kummissjoni tistudja kif il-pakkett leġiżlattiv propost jista’ jiġi applikat bl-aktar mod effettiv għas-suq f’xogħlijiet tal-arti, u assi ta’ valur għoli u l-ħażna tagħhom f’portijiet ħielsa, imħażen doganali u żoni ekonomiċi speċjali, kif ukoll għal ċerti tranżazzjonijiet kummerċjali, tranżazzjonijiet kummerċjali li jinvolvu self mingħajr imgħax imħallas lura f’pajjiż ta’ destinazzjoni, investimenti fil-proprjetà immobbli u tranżazzjonijiet ma’ kumpaniji tal-logħob tal-azzard.
Ir-riżultati ta’ studju bħal dan għandhom, fejn xieraq, iservu bħala bażi għal aktar proposti leġiżlattivi għall-ġlieda kontra l-ħasil tal-flus u r-reati relatati.
4.15.
L-attività tal-maġġoranza l-kbira ta’ organizzazzjonijiet tas-soċjetà ċivili mingħajr skop ta’ qligħ issaħħaħ id-demokrazija billi tagħmilha parteċipattiva, kif ukoll billi hija settur ekonomiku ta’ valur dejjem jikber.
Ħafna minnhom fil-fatt kienu qed jiġġieldu kontra l-ħasil tal-flus u kkontribwixxew għall-iżvelar ta’ prattiki ta’ ħasil tal-flus.
Madankollu, xi organizzazzjonijiet tas-soċjetà ċivili mingħajr skop ta’ qligħ jistgħu jintużaw f’operazzjonijiet ta’ ħasil tal-flus.
Għal din ir-raġuni, meta jitfasslu politiki dwar l-organizzazzjonijiet tas-soċjetà ċivili mingħajr skop ta’ qligħ, kull valutazzjoni tar-riskju f’dan is-settur trid issir b’reqqa liema bħalha, sabiex jiġu identifikati każijiet tal-użu ta’ tali organizzazzjonijiet għal skopijiet illegali mingħajr ma jiġi promoss trażżin tal-iżvilupp tagħhom jew gvernijiet awtoritarji jitħallew jattakkaw organizzazzjonijiet li jikkritikawhom.
5.
Kummenti speċifiċi 5.1.
Matul il-pandemija, minbarra żieda fit-tranżazzjonijiet virtwali u użu akbar tal-kriptoassi, kiber is-suq għall-NFTs (Tokens Mhux Funġibbli) (25), li jċaqilqu l-flus bejn il-fruntieri (USD 2,5 biljun fl-ewwel nofs tal-2021) bl-użu tat-teknoloġija tal-blockchain.
Il-KESE jipproponi li l-operaturi tal-NFTs (is-suq) jiġu inklużi fil-lista tal-entitajiet b’obbligu.
Bl-istess mod, it-“tranżazzjonijiet mhux fi flus”, li qed jintużaw għall-ħasil tal-flus, jeħtieġ li jiġu mmonitorjati.
(25)
Reuters, 6/06/2021: NFT sales volume.